สังคมข่าวหุ้น
*นักลงทุนต่างชาติขายสุทธิต่อเนื่องเป็นวันที่ 5 โดยเมื่อวานนี้ขายอีก 2,912 ล้านบาท ส่งผล 5 วันที่ผ่านมาขายสุทธิรวมกันแล้ว 9,495 ล้านบาท นี่เป็นการเย้ยงานไทยแลนด์โฟกัส 2018 ชัด ๆ
31 ส.ค. 2561

คาเฟอีน
*นักลงทุนต่างชาติขายสุทธิต่อเนื่องเป็นวันที่ 5 โดยเมื่อวานนี้ขายอีก 2,912 ล้านบาท ส่งผล 5 วันที่ผ่านมาขายสุทธิรวมกันแล้ว 9,495 ล้านบาท นี่เป็นการเย้ยงานไทยแลนด์โฟกัส 2018 ชัด ๆ
*นั่งลุ้นทั้งวันว่า ราคาหุ้น IRPC จะปิดตลาดเหนือระดับ 7.00 บาท ที่เป็นแนวต้านสำคัญได้หรือไม่ ปรากฏว่า ราคาสูงสุดอยู่ที่ 7.05 บาท แต่ยืนไม่ได้ และลงมาปิด 6.95 บาท บวกขึ้นมา 0.10 บาท แต่มูลค่าซื้อขายค่อนข้างเยอะหรือกว่า 1,023 ล้านบาท แต่ IRPC จะขึ้นเครื่องหมาย XD ในวันที่ 4 กันยายนนี้  เพื่อจ่ายเงินปันผล 0.10 บาทต่อหุ้น จึงต้องมาลุ้นกันอีกว่า ราคาวิ่งไปต่อได้หรือไม่
*เคทีซี หลังจากบอกว่าจะลุยธุรกิจนาโนฯ และพิโกไฟแนนซ์ ล่าสุด กระทรวงการคลังออกประกาศให้พิโกฯ ทำธุรกรรมรับจำนำทะเบียนรถยนต์ และมอ’ไซค์ ได้ ทำให้ยิ่งเป็นข่าวบวกต่อหุ้นเคทีซีมากขึ้นไปอีก เพราะจะได้ปล่อยสินเชื่อได้หลากหลายขึ้น และยังมีดอกเบี้ยคิดได้ถึง 36% มีโอกาสทำให้ส่วนต่างอัตราดอกเบี้ยที่จะต้องได้รับเพิ่มขึ้นไปอีก เคทีซีในยุคคุณหมอระเฑียร ศรีมงคล เป็นซีอีโอ ถือว่าไม่ธรรมดาเลยเห็นไหม
*CPALL ราคายังคงวนเวียนอยู่ในกรอบ 68.00–70 .00 บาท ไม่ขยับไปไหน แม้จะพอมีข่าวดีเข้ามาเป็นระยะ ๆ บ้างทั้งเรื่องของบัตรสวัสดิการแห่งรัฐที่จะให้ใช้เป็นเงินสดได้ และมีโอกาสที่จะได้ขายยาด้วย แต่ทั้งหมดนี้ยังต้องรอความชัดเจน แต่ในแง่ของสัญญาณทางเทคนิคถือว่าเป็นไซด์เวย์ดาวน์อยู่ ยังไม่เห็นชัดเจนว่าจะดีดกลับเมื่อไหร่ และก็ไม่ใช่เรื่องง่าย เพราะนักลงทุนรายย่อยติดหุ้นกันเยอะมาก โดยเฉพาะตั้งแต่ราคา 70.00 บาทขึ้นไป
*IVL ราคาขยับขึ้นมาปิดเหนือ 60.00 บาทได้อีกครั้งเมื่อวานนี้ หลังจากก่อนหน้านี้ราคาปรับตัวขึ้นต่อเนื่องมาหลายวันทำการติดต่อกันแล้ว หลังแนวโน้มไตรมาส 3/2561 แนวโน้มกำไรออกมาดี แนวโน้มกำไรปี 2561-2561 จะทำนิวไฮต่อต่อกัน และสิ้นสุดการแปลงสภาพ IVL-W2 จะช่วยปลดล็อกราคาหุ้น IVL ให้กลับมาเคลื่อนไหวตามปัจจัยพื้นฐานได้ ราคาที่เป็นแนวต้านถัดไปอยู่ที่ 61.00–61.50 บาท
*เรื่องของ บล.เมย์แบงก์ กิมเอ็งฯ ชนะคดีฟ้องร้องอดีตผู้บริหารของบริษัท ยังมีประเด็นที่ต้องตามต่อว่า เรื่องนี้เป็นการฉ้อฉล และผู้ถูกดำเนินคดีเป็นผู้บริหารระดับสูงของสถาบันการเงิน และอยู่ภายใต้การกำกับของสำนักงาน ก.ล.ต. หากเป็นแบบนี้แล้ว จะนั่งทำหน้าที่ต่อไปหรือไม่ ผิดระเบียบอย่างไร หรือมีความเหมาะสมหรือไม่ แม้ว่าคดียังไม่สิ้นสุด เพราะยังต้องต่อสู้กันอีก 2 ศาลก็ตาม
*BEAUTY ราคาหุ้นเริ่มลดความร้อนแรง หลังจากในช่วง 2 สัปดาห์ ราคาปรับขึ้นมาเกือบ 60% และหุ้นก็ขึ้นเครื่องหมาย XD ไปแล้ว แต่ราคาหุ้นยังถือว่ายืนได้ค่อนข้างแกร่งไม่ได้ปรับลงไปมาก ล่าสุดอยู่แถว 10.50 บาท เป็นระดับที่ใกล้เคียงกับราคาเป้าหมายของโบรกฯ ต่าง ๆ แต่ก็เข้าใจว่า ราคาหุ้นจะยังคงไม่กลับเข้าสู่จุดสมดุลได้ง่ายนัก และน่าจะใช้เวลาอีกพักใหญ่ ๆ ส่วนสัญญาณทางเทคนิคถือว่าเริ่มส่งซิกที่ดีขึ้นบ้าง
*หุ้น CHG ล่าสุด บล.ฟินันเซีย ไซรัส มีมุมมองการเติบโตของกำไรในครึ่งปีหลังยังคงแข็งแกร่งจากอานิสงส์ของ High Season และฐานปีก่อนที่ยังไม่สูง ผู้ป่วยเงินสดยังมีแนวโน้มเติบโตโดดเด่นต่อเนื่องและเป็นปัจจัยหลักในการขับเคลื่อนกำไร และจากกำไรปกติครึ่งปีแรกที่ดีกว่าคาด ทำให้ปรับประมาณการกำไรปกติปี 2018 ขึ้น 6% เป็นเติบโต 27.6%และยังคงดีกว่าการเติบโตเฉลี่ยของกลุ่มการแพทย์ที่ราว 16% ปรับเพิ่มราคาเหมาะสมขึ้นเป็น 2.86 บาท คงคำแนะนำ “ซื้อ” และยังเป็นหนึ่งใน Top Pick ของกลุ่ม
*ผ่านไปแล้วอีกปีสำหรับงาน Bangkok Midnight Marathon 2018 ที่จัดโดย “ยูเมะพลัส” หรือ Umay+ ผู้ให้บริการสินเชื่อบุคคลจากประเทศญี่ปุ่น งานดังกล่าวมีนักวิ่งเข้าร่วมงานกว่า 1.2 หมื่นคน และมีนักวิ่งระดับโลกเข้าร่วมงานมากกว่า 20 คน ร่วมวิ่งในระยะทั้ง 42.195 กม., 21.1 กม. และ 10 กม.